**Dunaföldvár Város**

**Anyakönyvvezetőjétől**

**Dunaföldvári Polgármesteri Hivatal**

Székhely: 7020 Dunaföldvár, Kossuth Lajos utca 2.

**Tel.: 75/541-551 e-mail: titkarsag@dunafoldvar.hu**

**Tájékoztató születendő gyermek családi jogállásának rendezéséről**

A Polgári Törvénykönyvről szóló 2013. évi V. törvény (PTK) értelmében az apai jogállás az alábbiak szerint keletkezhet: (kötött sorrend)

1. házassági kötelék / reprodukciós eljárás
2. apai elismerő nyilatkozat
3. bírói ítélet

Amennyiben ön és párja nem házasok, a gyermek pedig nem reprodukciós eljárás (lombik program) útján fogant, a gyermek családi jogállásának rendezése érdekében a gyermek megszületése előtt apai elismerő nyilatkozatot KELL tenniük.

**Apai nyilatkozat felvételével kapcsolatban szíveskedjenek telefonon időpontot egyeztetni az anyakönyvvezetővel, a gyorsabb és gördülékenyebb ügyintézés érdekében.**

**Dunaföldvári Polgármesteri Hivatal anyakönyvvezető elérhetősége:**

**Ráczné Méhes Györgyi – 0675/541-550/170. mellék – raczne@dunafoldvar.hu**

**Fontos tudnivalók az apai elismerő nyilatkozattal kapcsolatban:**

* a fogantatás kezdetétől bármikor megtehető
* **bármelyik anyakönyvvezető előtt**, a felek **együttesen és személyesen** tehetnek apai elismerő nyilatkozatot
* **az apai elismerő nyilatkozat megtételekor nyilatkozni kell a születendő gyermek családi nevéről**
* a gyermeknél minimum 16 évvel idősebb férfi tehet apai elismerő nyilatkozatot a gyermekre
* kiskorú szülők esetén az apai elismerő nyilatkozat megtételéhez törvényes képviselő hozzájárulására van szükség
* a nyilatkozat az aláírást követően nem vonható vissza, az apa és gyermeke között egyenes ági rokonság jön létre
* az apai elismerő nyilatkozat anya és apa között családi jogállást nem keletkeztet

**Az apai elismerő nyilatkozathoz szükséges dokumentumok:**

* ***anya és apa érvényes személyazonosító igazolványa és lakcímkártyája***
* ***anya és apa születési anyakönyvi kivonata***
  + *amennyiben a szülők nem rendelkeznek születési anyakönyvi kivonattal, keressék fel azt az anyakönyvvezetőt, akinél az apai elismerő nyilatkozatot kívánják tenni, ő majd hivatalból gondoskodni fog a születési anyakönyvi események rögzíttetéséről.*
* ***a szülés feltételezett időpontját, és a fogamzás feltételezett időpontját szakorvosi igazolással kell igazolni.*** *(igazolásminta letölthető, vagy a védőnőtől igényelhető)*
* anya elvált családi állapota esetén jogerős bírósági végzés, anya özvegy családi állapot esetén záradékolt házassági anyakönyvi kivonat szükséges
  + ezek hiányában keressék fel azt az anyakönyvvezetőt, akinél az apai elismerő nyilatkozatot kívánják tenni, ő hivatalból gondoskodni fog az anyakönyvi események rögzíttetéséről.

**Ha az anya ELVÁLT családi állapotú:**

* akkor a válás jogerejének napja és a gyermek születésének napja között 300 napnak el kell telnie, hogy az új párja, a gyermekre érvényes apai elismerő nyilatkozatot tehessen.
* ha a válás jogerejének napja és a gyermek születésének napja között 300 nap nem telt el, akkor az anyának és új párjának házasságot kell kötnie a gyermek családi jogállásának rendezése érdekében, különben a volt férj kerül rögzítésre a gyermek apjaként. (PTK: 4:99. §)

**Ha az anya kiskorú:**

A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendelet (továbbiakban Kr.) 10.§-a értelmében:

**A gyámhivatal** a gyámsággal, gondnoksággal, előzetes jognyilatkozattal és támogatott döntéshozatallal kapcsolatban: **e) magzat részére gyámot rendel.**

Tehát a gyámkirendelő határozattal lehet anyakönyvezetőhöz jönni az apai elismerő nyilatkozat felvétele érdekében.

**Ha az apa kiskorú:**

A Kr. 22. § (2) b) pontja értelmében „bármely gyámhivatal jogosult a rendezetlen családi jogállású gyermekre vonatkozóan kiskorú apa apai elismerő nyilatkozatának felvételére, azzal, hogy annak egy példányával értesíteni kell a gyermek születési helye szerint illetékes anyakönyvvezetőt.”

Dunaföldvár, 2021. január 1.